Document ID: 31992D0087

ΑΠΟΦΑΣΗ ΤΗΣ ΕΠΙΤΡΟΠΗΣ της 18ης Δεκεμβρίου 1991 για μεταβατικά μέτρα σχετικά με τις παραδόσεις στην Πορτογαλία προϊόντων των τομέων του χοιρείου κρέατος καθώς και των αυγών και του κρέατος πουλερικών που προέρχονται από τα άλλα κράτη μέλη (Το κείμενο στην πορτογαλική γλώσσα είναι το μόνο αυθεντικό) (92/87/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 257,
Εκτιμώντας:
ότι, με την απόφαση 90/671/ΕΟΚ της Επιτροπής (1), επετράπη στην Πορτογαλία να εφαρμόσει το 1991, σε περίπτωση ανάγκης, ειδικό δασμό στις εισαγωγές χοιρείου κρέατος, αυγών και κρέατος πουλερικών που προέρχονται από τα άλλα κράτη μέλη για να μπορέσουν να γίνουν στους τομείς αυτούς, που συναντούν στην Πορτογαλία σοβαρές διαρθρωτικές δυσχέρειες, οι αναγκαίες προσαρμογές για την εφαρμογή της ΚΟΜ- ότι αυτή περιελάμβανε πράγματι από την αρχή του δεύτερου σταδίου την εξάλειψη κάθε προστασίας της πορτογαλικής αγοράς από τον ανταγωνισμό των προϊόντων των άλλων κρατών μελών και θα ήταν συνεπώς αδύνατο να παραταθούν οι προσαρμογές που προβλέπονται στην πράξη προσχώρησης-
ότι οι προσαρμογές αυτές δεν μπόρεσαν ακόμη να συμπληρωθούν και θα μπορούσαν να εμποδιστούν από την απότομη κατάργηση της προαναφερθείσας άδειας- ότι πρέπει συνεπώς να επιτραπεί στην Πορτογαλία να εφαρμόσει έως τις 31 Δεκεμβρίου 1992 δασμό ίσο με το ήμισυ εκείνου που προβλέπεται για το 1991-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής Διαχείρισης Χοιρείου Κρέατος, Αυγών και Κρέατος Πουλερικών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στην Πορτογαλική Δημοκρατία να εφαρμόσει από 1ης Ιανουαρίου έως 31 Δεκεμβρίου 1992 ειδικούς δασμούς το ποσό των οποίων εμφαίνεται στα παραρτήματα Ι και ΙΙ επί των παραδόσεων άλλων κρατών μελών των προϊόντων που περιλαμβάνονται στα ίδια παραρτήματα.
Άρθρο 2
Η παρούσα απόφαση απευθύνεται στην Πορτογαλική Δημοκρατία. Βρυξέλλες, 18 Δεκεμβρίου 1991.

Labels: 3
17
18